**3ο ΓΥΜΝΑΣΙΟ ΒΕΡΟΙΑΣ**

**ΕΚΠΑΙΔΕΥΤΙΚΟΣ ΟΜΙΛΟΣ :** ***ΑΕΙΦΟΡΙΚΗ ΔΙΑΤΡΟΦΗ: ΤΟ ΠΩΣ ΚΑΙ ΤΟ ΓΙΑΤΙ…***

**ΕΘΝΙΚΟ ΔΙΚΤΥΟ: *«ΤΕΠΕΡΙΣΤΑΣ»***

**ΥΠΕΥΘΥΝΕΣ ΚΑΘΗΓΗΤΡΙΕΣ: ΜΠΡΟΥΣΚΕΛΗ ΕΛΕΝΗ, ΓΙΑΝΝΑΚΗ ΑΓΓΕΛΙΚΗ**

**ΕΚΘΕΣΗ ΔΡΑΣΤΗΡΙΟΤΗΤΑΣ - ΑΠΟΤΕΛΕΣΜΑΤΑ ΟΜΙΛΟΥ**

Το θέμα του προγράμματος αφορούσε τις διατροφικές συνήθειες των μαθητών, τα ημερήσια γεύματα τους (εξ αφορμής του σχολικού γεύματος των μαθητών (δεκατιανό)), τον τρόπο προμήθειάς τους, το σκεύος ή τη συσκευασία μεταφοράς τους, την ποσότητα τους, την ποιότητα και τη γεωγραφική εγγύτητα των υλικών τους, την επιλογή των κατάλληλων τροφίμων για αυτά και για τις ενεργειακές ανάγκες και την υγεία των μαθητών και τέλος την επάρκεια, τη βιωσιμότητα και την ανακύκλωση των τροφίμων - υλικών.

Μέσα στα πλαίσια των στόχων και όπως φάνηκε από την αλλαγή στην καθημερινή συμπεριφορά των μαθητών μας επιτεύχθηκε η μείωση κατανάλωσης και σπατάλης τροφίμων καθώς και η διαχείριση – μείωση οικιακών απορριμμάτων. Για αυτό πραγματοποιήθηκε συνάντηση με τον Υπεύθυνο Καθαριότητας -Απορριμμάτων του Δήμου Βέροιας. Κατανοήθηκαν έννοιες όπως το Οικολογικό αποτύπωμα διατροφής, η ανάγκη μείωσης αυτού, η σημασία της μεταφοράς των τροφίμων και η περιβαλλοντική επιβάρυνση (τροφοχιλιόμετρα) που φέρουν, η σπουδαιότητα μιας άλλης διατροφικής πολιτικής με μείωση του οικολογικού και ενεργειακού αποτυπώματος και κατανάλωσης τοπικών προϊόντων για να πετύχουμε ποιότητα στην ατομική μας διατροφή και εν τέλει μια αειφορική τοπική κοινωνία.

Σημαντική συνεισφορά στην επίτευξη των στόχων ήταν και η συμμετοχή της ομάδας στο Εθνικό Δίκτυο «***Ταπερίστας***», με τη δημιουργία ενός «***Βιώσιμου Δεκατιανού****»*, δηλαδή με την παρασκευή μπαρών τις οποίες ονόμασαν «ταχινομελένια», την παρουσίασή τους σε διαδικτυακό σχολικό διαγωνισμό με ένα ευφάνταστο τραγούδι, την προσφορά τους στους συμμαθητές τους, στο σύλλογο των διδασκόντων εκπαιδευτικών και στην τελετή λήξης των σχολικών προγραμμάτων. Το τελικό προϊόν ήταν η δημιουργία αφίσας.

Εν κατακλείδι, κατανοώντας την αξία της δημιουργίας μια ατομικής διατροφικής πολιτικής - παράδειγμα για τη σχολική τους κοινότητα, οι μαθητές ανταποκρίθηκαν στους στόχους του ομίλου, ανάπτυξαν κριτική σκέψη, δημιουργική φαντασία, μέσα από συγκεκριμένες βιωματικές δράσεις, όχι απλά δραστηριότητες και μέσα από ένα ηλεκτρονικό περιβάλλον συνεργασίας, ενεργοποίησαν όλες τις αισθήσεις τους με στόχο την κατάκτηση της γνώσης, δίδαξαν στην πράξη τους συμμαθητές του και διαμόρφωσαν τις βάσεις για μια αειφορική σχολική κοινότητα.